**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

**ОТ НИКОЛАЙ НАНКОВ**

**МИНИСТЪР НА РЕГИОНАЛНОТО РАЗВИТИЕ И БЛАГОУСТРОЙСТВОТО**

**Относно:** Проект на Постановление на Министерския съвет за изменение и допълнение на Правилника за структурата, дейността и организацията на работа на Агенция „Пътна инфраструктура", приет с Постановление № 295 на Министерския съвет от 2009 г. (обн., ДВ, бр. 100 от 2009 г., изм. бр. 102 от 2010 г., бр. 52, 83 и 97 от 2011 г., бр. 14, 22, 60 и 81 от 2012 г., бр. 93 от 2013 г., бр. 60 и 102 от 2014 г., бр. 57 от 2015 г. и бр. 88 от 2016 г.)

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане от Министерския съвет проект на Постановление на Министерския съвет за изменение и допълнение на Правилника за структурата, дейността и организацията на работа на Агенция „Пътна инфраструктура", приет с Постановление № 295 на Министерския съвет от 2009 г. (обн., ДВ, бр. 100 от 2009г., изм. бр. 102 от 2010 г., бр. 52, 83 и 97 от 2011 г., бр. 14, 22, 60 и 81 от 2012 г., бр. 93 от 2013 г., бр. 60 и 102 от 2014 г., бр. 57 от 2015 г. и бр. 88 от 2016 г.)

С проекта на постановление се цели оптимизиране на структурата и ефективността на работа в Агенция „Пътна Инфраструктура“ /АПИ/. Проектът на постановление предвижда да се извършат промени в рамките на съществуващата численост на Агенция „Пътна инфраструктура“, като се планира да се направят вътрешно-структурни реформи, изразяващи се в увеличаване числеността на централна администрация за сметка на числеността на специализираните звена – областни пътни управления.

Агенция “Пътна инфраструктура” е второстепенен разпоредител с бюджетни кредити към МРРБ с утвърдена численост на персонала за 2017 г. - 1 511 щатни бройки. Разходите за “Персонал” съгласно утвърден бюджет за 2017 г. са в размер на **18 951 200 лева.**

Структурните промени се налагат както от прехвърлянето на дейности от закритата Национална компания „Стратегически инфраструктурни проекти“ (НКСИП) без финансова обезпеченост за персонала, изпълняващи тези дейности, така и от създаването на нови дирекции и разделянето на съществуващи с цел повишаване ефективността и прозрачността в управлението на пътния сектор.

Като основа за предлаганите промени са взети предвид, както настоящите проблеми и предизвикателства пред АПИ, така и направения анализ и предложения на Световната банка за структурна промяна по реализиран проект през 2014 г. „Подпомагане на Агенция „Пътна инфраструктура” за подобряване управлението на пътния сектор, капацитета, оперативната и финансова устойчивост”, както и за повишаване на усвояването на средства от Европейския съюз.

С оглед изложеното по–горе се предвижда административното ръководство на администрацията на агенцията да се осъществява от главен секретар.

С проекта се предвижда създаването на две нови дирекции - дирекция "Информационни технологии и системи" и дирекция „Пътна безопасност и планиране на дейностите по републиканската пътна мрежа“, както и създаване на административно звено в дирекция „Пътни такси и разрешителни“, което основно ще осъществява функции по администриране на приходите, постъпили от таксите за ползване на републиканските пътища, и ще поддържа националния електронен регистър на доставчиците на услуги за електронно събиране на такси. Последното обуславя необходимостта от вътрешноорганизационни структурни промени в агенцията, които касаят промяна в числеността на определени дирекции от централна администрация и специализираните звена с оглед разширяване на функциите им и вменените им нови задължения.

Във връзка с извършването на структурните промени част от задълженията на дирекция “Комуникация и информация” ще преминат в новосъздадената дирекция "Информационни технологии и системи". Основните функции на последната ще бъдат свързани със стратегическото планиране на дейностите в областта на информационните технологии, планиране и осигуряване на поддръжката и развитието на инфраструктурата на информационните технологии и приложните информационни системи в Агенцията. Дейността на новосъздадената дирекция ще обхваща организация, координация и контрол на информационните системи, както и осигуряване на непрекъснато техническо наблюдение и поддръжка на бази данни на Агенцията. Създаването й ще доведе до автоматизиране, обезпечаване и повишаване ефективността на осъществяваните работни процеси в АПИ чрез нови информационни технологии и тяхното оптимално използване при реализиране на електронното управление. Сред основните функции на дирекцията ще бъдат мониторинг и поддръжка на интелигентните транспортни системи в структурата на Агенцията, както и осъществяване на дейности с Географската информационна система (ГИС) и Уеб системата за информираност (LIMA) .

Същевременно дирекция „Пътна безопасност и планиране на дейностите по републиканската пътна мрежа” ще има за цел планиране на мерките за подобряване на състоянието на съществуващата и изграждането на нова пътна инфраструктура, така че да се предотвратят, респективно намалят пътнотранспортните произшествия (ПТП) в страната. От особена важност сред компетентностите на дирекцията е анализът на данните за пътно транспортни произшествия, чрез които ще се идентифицират приоритетните участъци с концентрация на ПТП. Дирекцията ще отговаря за управлението на всички дейности, свързани с пътната безопасност, изпълнявани от АПИ, според Плана за действие за пътна безопасност, както и за планирането на дейностите по развитие на пътищата и тяхната поддръжка. Също така сред основните функции на дирекцията ще бъде планиране на дейностите по проектиране, строителство, експлоатация и поддръжка на републиканската пътна мрежа съгласно бюджета на Агенцията и разпределянето на последващото им изпълнение от съответните ресорни дирекции.

Други вътрешноорганизационни структурни промени в АПИ касаят прехвърляне на функции от една дирекция на друга, намаляване и увеличаване компетентностите на някои дирекции с оглед избягване на дублиращи се функции между звената и прехвърляне на някои от тях към новосъздадените дирекции.

Съгласно утвърдени поименно щатно разписание на длъжностите и численост на персонала в АПИ са разработени разчети за разходите за “Персонал” за 2017 г., включващи § 01-00 “Заплати и възнаграждения на персонала нает по трудови и служебни правоотношения”, § 02-00 “Други възнаграждения и плащания” и 05-00 “Социални осигурителни вноски от работодател” и същите възлизат на **20 170 817 лева**, което показва недостиг на средства от **1 219 617 лева** спрямо утвърдения бюджет от **18 951 200 лева**.

1. На база разработени разчети съгласно утвърдени щатни разписания на длъжностите, съпоставени с официалните данни на НСИ за сектор Държавно управление и IT сектора, разходите за “Персонал” в АПИ за 2017 г. показват диспропорция в средната месечна заплата. Текущият разполагаем бюджет за “Персонал” на АПИ е недостатъчен за прилагане на разпоредбите в Наредбата за заплатите на служителите в държавната администрация. За осигуряване на разходите за “Персонал” при диспропорцията, изложена в Таблица № 2, на годишна база се налага да се поддържа едно ниво от вакантни щатни бройки. Това, от своя страна, води до невъзможност да се изпълняват пълноценно редица функции, уредени в Правилника за структурата, дейността и организацията на работа на Агенция „Пътна инфраструктура" в т.ч. и прехвърлените дейности от НКСИП.

2. Липсата на достатъчно средства за разходи за “Персонал” не дава възможност през последните три години да се изпълняват изискванията на Наредбата за заплатите на служителите в държавната администрация за увеличение на основни възнаграждения въз основа на годишна оценка – атестация, както и за разпределяне на средства за допълнителни възнаграждения за постигнати резултати.

Безспорен е фактът, че възнагражденията на служителите в АПИ са също така и под средните прагове за съответната длъжност, определени в Наредбата за заплатите на служителите в държавната администрация. Същите не са актуализирани през последните три години, което води до липса на конкуренция на пазара на труда с други ведомства.

Липсата на еквивалентност в размера на заплащането съобразно ангажираността на служителите в Агенцията води до текучество на подготвени кадри в областта, което възпрепятства ефективната организация на работния процес и оптималното разпределение на функционалните задължения на служителите. Вакантните позиции от своя страна се заемат трудно от квалифициран персонал.

3. През 2016 г. беше закрито държавното предприятие Национална компания „Стратегически инфраструктурни проекти“ (НКСИП), като дейностите на дружеството бяха прехвърлени към Агенция “Пътна инфраструктура” и по – конкретно проекти, свързани с реализирането на “АМ Струма”, “АМ Хемус” и други, без финансово обезпечаване на разходите за “Персонал”.

Общо проектите, прехвърлени към АПИ, са с индикативна стойност **3 385 373 318 лева** или стартиралите процедури към настоящия момент са в размер на **965 673 318 лева,** както следва:

* По проект “Автомагистрала Хемус” средствата за 2017 г. са в общ размер на **226 428 000 лева**:
* за път I-4 Ябланица са подписани договори в размер на 66 828 000 лева;
* за път III 5102 Белокопитово са стартирани процедури за сключване на договори в размер на 159 600 000 лева.
* По проект “Автомагистрала Струма, Лот 3.1, Лот 3.3 и тунел Железница” с индикативна стойност в размер на **739 245 318 лева** съгласно договор за БФП.

Във връзка с изложените по–горе мотиви е изготвен разчет за увеличение на разходите за “Персонал” в размер на **2 500 000 лева** без да се променя общия бюджет на Агенцията. Предложението е, средствата да се осигурят за сметка на намаление на параграф 10-00 „Издръжка“, “Ведомствена издръжка”. Това, от своя страна, е свързано с постигане на целите за задържането на квалифициран персонал, намаляване на текучеството и привличане на висококвалифицирани кадри за новосъздадените дирекции, както и за изпълнение на изискванията на Наредбата за заплатите на служителите в държавната администрация.

***Справка за утвърдения бюджет на Агенцията за разходи за “Персонал” през последните пет години, както следва:***

***Таблица № 1***

|  |  |  |
| --- | --- | --- |
| **Година** | **Щатни бройки, утвърдени с ЗБ** | **Утвърден бюджет** |
| 2013 | 1 511 | 21 374 050 |
| 2014 | 1 511 | 20 796 700 |
| 2015 | 1 511 | 18 512 000 |
| 2016 | 1 511 | 18 512 000 |
| 2017 | 1 511 | 18 951 200 |

Както става видно от таблицата, в сравнение с Бюджет 2013 г. средствата за разходи за “Персонал” са намалени с **2 422 850 лева**. Това води до невъзможност да се прилагат изискванията на Наредба за заплатите на служителите в държавната администрация в частта на раздел ІІ, чл. 12 „Увеличение на основна месечна заплата“ (въз основа на годишна оценка – атестация), което затруднява формирането на адекватни възнаграждения и в резултат води до текучество на подготвени кадри в областта и не мотивира служителите на Агенция “Пътна инфраструктура”.

Към настоящия момент, неизпълнението на Наредбата за заплатите на служителите в държавната администрация през последните три години е довело до 24 % по-ниски разходи за “Персонал” или в приблизителен размер на **3 172 844 лева** (въз основа на утвърдения бюджет по § 01-00 за 2015 г., 2016 г. и 2017 г.) при средно 8% на година. Това респективно е довело и до по-ниска средна работна заплата в АПИ.

Средно месечната заплата на наетите лица по трудово и служебно правоотношение за сектор Държавно управление, съгласно публикуваните данни в сайта на НСИ за 2016 г. е в размер на **1 087 лева.** За сравнение размерът на средната работна заплата в Агенция „Пътна инфраструктура“ за 2016 г. е **796 лева**.

За 2017 г. публикуваните данни в сайта на НСИ са както следва:

* I-во тримесечие на 2017 г. - в размер на 1 115 лева;
* II-ро тримесечие на 2017 г. - в размер на 1 152 лева.

|  |  |  |  |  |  |
| --- | --- | --- | --- | --- | --- |
| ***Средна месечна заплата за Агенция “Пътна инфраструктура” съгласно Отчет за касово изпълнение на бюджета по години, спрямо средна месечна заплата за сектор Държавно управление по данни на НСИ***:  ***Таблица № 2*** | | | | |  |
| **Година** | **Изплатени средства за § 01-00** | **Средногодишни щатни бройки** | **Средна месечна заплата** | **Средна месечна заплата за сектор Държавно управление (НСИ)** |
| 1. | 2. | 3. | 4. | 5. |
| 2014 | 14 188 289 | 1 462 | 809.00 | 1 107.00 |
| 2015 | 13 281 193 | 1 406 | 787.00 | 1 001.00 |
| 2016 | 13 574 358 | 1 420 | 796.00 | 1 087.00 |
| към II-ро тримесечие 2017 | 6 729 874 | 1 383 | 817.00 | 1 152.00 |

В отчета за касово изпълнение на бюджета са отразени икономиите, които са следствие на незаети щатни бройки, служители в отпуск поради временна нетрудоспособност, служители в отпуск по майчинство, служители в неплатен отпуск през годината, както и изплатените средства за допълнителни възнаграждения за постигнати резултати.

Ако се преизчисли фонда на основните възнаграждения в Агенцията на база средно месечна заплата за II – ро тримесечие на 2017 г. на сектор Държавно управление по данни на НСИ и 1 511 щатни бройки за 2017 г. на АПИ, то средствата само за § 01-00 “Заплати и възнаграждения на персонала нает по трудови и служебни правоотношения” (без осигурителни вноски за сметка на работодател) на годишна база трябва да бъдат **20 888 064 лева** (1511\*1 152\*12).

Спрямо данните отразени в отчета за касово изпълнение на бюджета на АПИ към 30.06.2017 г., средната работна заплата е в размер на **817 лева** или на годишна база средствата са в размер на **14 813 844 лева** или се формира разлика спрямо данните, публикувани от НСИ, в размер на **6 074 2200 лева** от фонда за работна заплата за 2017 г.

В допълнение към приетите от НКСИП дейности за изпълнение в Агенция “Пътна инфраструктура”, не бе осигурен финансов ресурс за разходи за “Персонал”. В Отчета за касово изпълнение на бюджета на НКСИП за 2015 г. разходите за “Персонал” са в размер на **1 172 291 лева**, а към 31.03.2016 г. са отчетени **321 296 лева.** Поради това би следвало и частично да се увеличи бюджета на Агенцията в частта разходи за “Персонал” в приблизителен размер на **667 097 лева**.

С исканото увеличение на разходите за “Персонал” ще бъде обезпечена както необходимостта от назначаване на квалифициран персонал в новосъздадените дирекции (IT сектор, специалисти по пътна безопасност и планиране, ТОЛ специалисти и др.), така и привличането на квалифицирани специалисти за всички звена в АПИ от сектори на икономиката с висока средна работна заплата. Съгласно данните, публикувани от НСИ, средната месечна заплата в IT сектора например за 2015 г. и 2016 г. е респективно 1 135 лева и 1 180 лева, за които стойности бюджета на АПИ към настоящия момент е неконкурентно способен.

Гореизложената обосновка е обективна предпоставка за удовлетворяване на исканото увеличение на разходите за “Персонал” в Агенция “Пътна инфраструктура“ за 2017 г. в размер на **2 500 000 лева**, а именно:

* За обезпечаване възнагражденията на служителите в новосъздадените дирекции са необходими средства в приблизителен размер на **608 256 лева** с включени осигурителни вноски за работодател. Разчетът е изготвен на база средна месечна заплата в размер на 1 200 лева за 32 щатни бройки. Към настоящия момент разполагаемият фонд за 32 вакантни щатни бройки е в приблизителен размер на **401 449** лева с включени осигурителни вноски за работодател (в т.ч. по трудови и служебни правоотношения). При така разработения разчет необходимият финансов ресурс е в размер на **206 807 лева**;
* За изпълнение на раздел II, чл. 12 от Наредбата за заплатите на служителите в държавната администрация за увеличение на основни възнаграждения въз основа на годишна оценка – атестация в рамките на средно 8%, необходимия финансов ресурс е в приблизителен размер на **1 516 096 лева** с включени осигурителни вноски за работодател;
* За обезпечаване разходите за “Персонал” по прехвърлени дейности от НКСИП в Агенция “Пътна инфраструктура” необходимия финансов ресурс е в приблизителен размер на **667 097 лева;**
* **110 000 лева** за ползване на външни експерти по извънтрудови правоотношения (еко експерти, юристи, експерти по ТОЛ-системи и др.) и за непредвидени разходи свързани с обезщетения от случаен характер.

С одобряване на исканото увеличение ще се увеличи и средната месечна заплата на годишна база в Агенцията спрямо данните на НСИ за сектор Държавно управление. По този начин ще се повиши конкурентноспособността на Агенцията при привличане на квалифицирани служители. Средната месечна заплата, предлагана в Агенцията, ще бъде в приблизителен размер на 882 лева при 812 лева спрямо настоящия бюджет.

Независимо че с това увеличение не се достига нивото на средната работна заплата за сектор Държавно управление, възможностите на Агенция “Пътна инфраструктура“ за компенсирана промяна на бюджета в съответствие с утвърдените разходни тавани са в рамките на **2 500 000 лева**, което от своя страна не би оказало негативно влияние или финансово затруднение при изпълнението на дейностите на Агенцията.

С оглед предлаганите промени се налага компенсирана промяна в увеличение на разходите за “Персонал” в размер на **625 000 лева** за сметка на намаление на ведомствената издръжка на АПИ за 3-те месеца на 2017 г. и **2 500 000 лв.** през следващите години в рамките на утвърдените разходни тавани.

Привличането на висококвалифицирани специалисти за новите звена (IT специалисти, пътни инженери, специалисти по пътна безопасност, експерти по електронно таксуване), запазването на експертния състав в АПИ и намаляване на текучеството, както и финансово обезпечаване на прехвърлените дейности от НКСИП са в основата на необходимите изменения по бюджета.

Предложените нормативни промени не са свързани с административно регулиране на стопанската дейност и в тази връзка не се предвижда въвеждане на режим по смисъла на чл. 4, ал. 1 от Закона за ограничаване на административното регулиране и административния контрол върху стопанската дейност. Поради тази причина, към пакета документи не е приложено мотивирано становище на основание чл. 35, ал. 1, т. 7 от Устройствения правилник на Министерския съвет и неговата администрация, респективно не се налага съобразяването на текстовете с Методиката за определяне на разходоориентиран размер на таксите и разходването им по чл. 7а от Закона за ограничаване на административното регулиране и административния контрол върху стопанската дейност и разходването им.

Предложеният проект на акт оказва пряко и/или косвено въздействие върху държавния бюджет, поради което е приложена финансова обосновка по Приложение № 2.1 към чл. 35, ал. 1, т. 4, б. „а“ от Устройствения правилник на Министерския съвет и на неговата администрация.

Проектът на нормативен акт е публикуван на интернет страницaта на Министерство на регионалното развитие и благоустройство и на Портала за обществени консултации съгласно изискванията на разпоредбите на чл. 26 от Закона за нормативните актове и чл. 85 от Устройствения правилник на Министерския съвет и на неговата администрация.

Административната преписка на проекта на нормативен акт е окомплектована съгласно изискванията на чл. 35 от Устройствения правилник на Министерския съвет и на неговата администрация при спазване на съгласувателната процедура, установена от разпоредбите на чл. 32-34 от Устройствения правилник.

Предложеният проект на акт не е свързан с транспониране на актове на Европейския съюз, поради което не се налага да бъде изготвена справка за съответствие с европейското право.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Предвид гореизложеното и на основание чл. 8, ал. 2 от Устройствения правилник на Министерски съвет и на неговата администрация, предлагам Министерският съвет да разгледа и приеме предложения проект на Постановление на Министерския съвет за изменение и допълнение на Правилника за структурата, дейността и организацията на работа на Агенция „Пътна инфраструктура", приет с Постановление № 295 на Министерския съвет от 2009 г. (обн., ДВ, бр. 100 от 2009г., изм. бр. 102 от 2010 г., бр. 52, 83 и 97 от 2011 г., бр. 14, 22, 60 и 81 от 2012 г., бр. 93 от 2013 г., бр. 60 и 102 от 2014 г., бр. 57 от 2015 г. и бр. 88 от 2016 г.)

**Приложения:**

1. Проект на Постановление на Министерския съвет;
2. Финансова обосновка, одобрена от министъра на финансите;
3. Проект на съобщение за средствата за масово осведомяване;
4. Предварителна оценка на въздействието.

**МИНИСТЪР:**

**НИКОЛАЙ НАНКОВ**